Norsk-Tysk Selskap

Norsk-Tysk Selskap, på tysk Deutsch-Norwegische Gesellschaft, er en ideell og politisk uavhengig organisasjon som arbeider for å fremme kontakt mellom Norge og den tyske verden og kulturkrets. Den ble grunnlagt på 1950-tallet av den tysk-jødiske humanisten og forfatteren Max Tau. Til kjente medlemmer hører tidligere statsminister Kåre Willoch, tidligere forsvarssjef Fredrik Bull-Hansen, diplomaten Sverre Jervell, industrimannen Harald Norvik, Aftenpostens utenriksredaktør professor Nils Morten Udgaard samt Lagtingspresident og teologiprofessor Inge Lønning, som var foreningens president frem til sin død 24. mars 2013.

Historikk
Norsk-Tysk Selskap ble opprinnelig stiftet i 1934 da Norsk-Tysk-Østerriksk Forening ble oppløst på grunn av strid om synet på Adolf Hitlers nasjonalsosialistiske politikk i Tyskland. Da professor Klaus Hansen, som var formann i foreningen fra 1936, ble avsatt som leder for organisasjonen i november 1944, lå organisasjonen nede og ble formelt oppløst ved krigens slutt i mai 1945.  

Selskapet ble grunnlagt på nytt på 1950-tallet av Max Tau som hadde kommet som flyktning til Norge i 1938. Foreningen skulle fremme forsoning etter krigen og forståelsen mellom Vest-Tyskland og Norge. Etter Max Taus død i 1976 var det i noen år stille rundt Norsk-Tysk Selskap, men på 1980-tallet kom det ny aktivitet da den tyske presten og journalisten Hans-Joachim Schilde blåste liv i foreningen med Kåre Willoch som første president.

I dag engasjerer Norsk-Tysk Selskap seg primært rundt kulturelle og allmenpolitiske spørsmål i de to landene. Arrangementer omfatter foredrag om politikk, kultur og vitenskap, debatter om temaer av betydning for norsk-tyske forhold, konserter, kunstutstillinger m.m.

Presidenter
Statsminister Kåre Willoch (1986–1992)
Forsvarssjef Fredrik Bull-Hansen (1992–2001)
Professor Inge Lønning (2001–til sin død 24. mars 2013)
General Harald Sunde
Pr. 2025 er Stefan Marx og Dr. Axel Berg hhv. norsk og tysk president i Norsk-Tysk Selskap

 Referanser 

Eksterne lenker

 Norsk-Tysk Selskaps tidligere hjemmesider
 Norsk krigsleksikon om Norsk-Tysk Selskap før og under andre verdenskrig
 Norsk-Tysk Handelskammer

Kategori:Norske organisasjoner
Kategori:Tyske organisasjoner
Kategori:Etableringer i 1934